Der er meget krudt i 40.000 kroner. Og det er ingen sag, når det ikke er ens eget kort, der handles før. For to unge nordjyder var der lagt op til et ordentligt nytårsbrag, da de 30. december 2020 handlede fyrværkeri. De var i går tirsdag for Retten i Hjørring, men det var kun den ene af de to, der blev dømt. Den 29-årige mand fik således fire måneders betinget fængsel, samt 100 timers samfundstjeneste for de to hævninger og fem betalinger på årets næstsidste dag i 2020. Det største enkeltkøb blev brugt i et midlertidigt fyrværkeriudsalg i Sindal, hvor der blev handlet for 12.487 kroner - i alt blev der hævet over 25.000 kroner. I besiddelse af stoffer Den anden sigtede, en 25-årig mand, blev frifundet med begrundelsen, at han ikke kendte til, at dankortet var stjålet. Det fortæller anklager Lone Lyngsø, der er tilfreds med dommens udfald. - Ja, det er jeg. Han er dømt efter anklageskriftet, siger hun til TV2 Nord og forklarer, at dommen er for databedrag og hæleri. Sigtelsen for indbrud blev den 29-årige ikke dømt for. Den 25-årige, der blev frifundet, var i besiddelse af 90 gram amfetamin, som han fortsat er sigtet for. Han skal dog mentalundersøges, og før det er gjort, kan Lone Lyngsø ikke sige, hvad der gøres yderligere.

Opsummering:
Af de to tiltalte blev kun den ene dømt. Den anden troede det var vennens eget kort.